text: Varebil udbrændt i Vejen i nat
  25 februar 2011 kl. 08.51
  En Toyota Corolla varebil udbrændte ved to-tiden i nat på en parkeringsplads i Korsgade i Vejen. To biler, der holdt ved siden af, fik lakskader af varmen.
  Bilbrande i Vejen giver nervøse trækninger hos politiet, fordi Vejen har oplevet en række regulære bil-afbrændinger de seneste år. Men denne gang tyder det ikke på, at bilen er brændt af, siger Peter Jessen fra lokalpolitiet i Vejen.
  
  Dørene var låst
  - Brandfolkene ankom til stedet, og da var alle ruder intakte, og dørene var låst. Det tyder derfor på at ilden er opstået ved en kortslutning i motoren. 
  Ved de mange sager, der har været i Vejen og omegn, er brandene startet i kabinen. Det er sværere at få adgang til motorrummet - og svært at antænde en brand her. 
  Ejeren havde kørt i bilen sidst på natten og parkeret på p-pladsen i Korsgade. Varebilen udbrændte. Varmen fra branden ødelagde lakken på de to biler, der holdt på hver side af den brændende bil.
  